Arbeidskomiteevoorsitter voldoen self nie aan arbeidswetgewingLumka Yengeni. Foto: Twitter Die DA het intussen geëis dat Yengeni ontslaan word. “Yengeni het oor die hele land gereis en werknemers gekritiseer omdat hulle die land se arbeidswette oortree terwyl sy self nie die wette nagekom het nie,” het Ian Ollis, woordvoerder van die DA, gesê. Volgens mediaberigte het Yengeni die regte van haar huishulp geskend deur haar af te dank sonder om aan die grondvereistes van die Indiensnemingswet en ander arbeidswetgewing te voldoen. Yengeni het onder meer nie ŉ aanstellingsbrief of kontrak aan haar huishulp verskaf nie. Die huishulp het nie ŉ salarisstrokie ontvang en geen verlofdae gekry nie. Sy is ook nie meer betaal wanneer sy gedwing is om op vakansiedae te werk nie. Die berigte lui verder dat die huishulp nie ingelig is dat sy vir werkloosheidsversekering geregistreer is nie, dat daar nie werkloosheidsversekering van haar salaris afgetrek is nie en dat die huishulp nauurs aan diens was. Die huishulp is glo ook ŉ uniform en skoene beloof wat sy nooit gekry het nie. Sy was van 15 Julie 2013 tot 14 Februarie 2016 in Yengeni se diens waartydens sy geen verlof gekry het nie. Sy is sonder kennisgewing summier afgedank. “Dit is heeltemal onaanvaarbaar en Yengeni moet ontslaan word as voorsitter van die arbeidskomitee,” het Ollis gesê. Volgens hom is dit onaanvaarbaar dat Yengeni die voorsitter is van ŉ komitee wat verantwoordelik is vir oorsig oor die KVBA en die departement van arbeid.